
Ja sam pobožna i religiozna osoba već nekoliko godina. Nekoliko zadnjih mjeseci osjećam da su iz mog razuma i srca nestali ***[iman](https://pitajucene.com/search/iman/questions/ "Pretraži pitanja o Imanu")*** i ispravno htijenje. Ova situacija me dovodi u stanje patnje. Rekoh sebi da je to možda šejtanski dodir ili nešto drugo takve naravi i da će otići kada dođe mjesec ***[ramazan](https://pitajucene.com/search/ramaza/questions/ "Pretraži pitanja o ramazanu")***. Ali, nije otišlo tako da sam noćni ***[namaz](https://pitajucene.com/search/Namaz/questions/ "Pretraži pitanja o namazu")*** s velikom teškoćom obavljao i trudio se da što više učim ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** ne obazirući se na ***[vesvese](https://pitajucene.com/search/vesves/questions/ "Pretraži pitanja o vesvesama")*** i pritisak koji su me stalno pratili. Moje društveno, radno, porodično i vjersko stanje je krenulo nizbrdo. Čak i sada živim u patnji iz spomenutog razloga. Ne mogu da nađem iman koji mi je oduzet i počinjem osjećati da je ovo moj loš završetak i da mi se iman nikada neće vratiti i da mi je srce zapečačeno. Kad odem u džamiju na namaz, koji još redovno obavljam, osjećam da nisam poput ostalih klanjača i počnem im zavidjeti na njihovom imanu. Osjećam i neobičnu udaljenost od vjere, a ponekad ne mogu slušati Kur’an, hadise, niti kasete, osim s poteškoćom i tjeskobom. Ovakvo stanje mi zadaje poteškoće i nedoumice zato što sam svjestan toga. Želim da budem, kao što sam bio, vjernik, da volim vjeru, jer je jedino ***[islam](https://pitajucene.com/search/islam/questions/ "Pretraži pitanja o Islamu")*** istina. Međutim, osjećam da ne mogu vladati svojim razumom niti srcem. Počeo sam se prisjećati svojih mnogobrojnih grijeha, koje sam zaboravio, i za koje sam uvjeren da su razlog ovakve situacije. Prisjećam ih se kao da su mi predočeni, jedan po jedan, ispred mene. I sve do sada živim u ovoj patnji, nesreći, tjeskobi i ne znam šta me je to pogodilo i šta je rješenje i lijek? Da li ću se vratiti svom imanu ili je ovo loš završetak i ***[kazna](https://pitajucene.com/search/kazna/questions/ "Pretraži pitanja o kaznama")*** od Allaha? Na kraju ne zaboravite dovu za mene!


* 
* 
* 
* 
* 
* 
* 

 
Da li ću se vratiti svom imanu ili je ovo loš završetak i kazna od Allaha?

Zahvala pripada Allahu. Brate u vjeri, neka tvoja nada u Allaha bude velika. Ne pravi šejtanu put ka sebi tako što si očajan prema Allahovoj svestranoj milosti koju je propisao Svojim robovima vjernicima. Ono što te zaokuplja u vidu misli da je to tvoj loš završetak, kakvog ga Allah ne bi želio, to je šejtanovo došaptavanje i ubacivanje ružnih misli među Allahove robove kako bi ih odvratio od Njegove vjere. ***[Šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** prilazi dobrom robu i došaptava mu da su mu djela propala i da ne čini djela u ime Allaha, da se pred ljudima pretvara kako bi mislili dobro o njemu. Sve su ovo šejtanska sredstva koja se ponavljaju kod Allahovih robova, posebno kod onih kojih vidi tragove ustrajnosti i ispravnosti kako bi ih u tome spriječio. Smatram da si od ovih, a ne dajem sud o nekome pored Allahovog suda.


Ti, brate, moraš povećati nadu u Allaha, da će oprostiti sve grijehe i da će prihvatiti roba koji je zatražio utočište kod Njega, zatražio Njegovu blizinu, a Allah je Milostiv, On prašta i voli.


Trebao bi povećati dobra djela, kao što su: učenje Kur’ana, udjeljivanje sadake, činjenje zikra, posjeta rodbini, itd. Slabost koja te snašla dešava se i drugima. To je prirodna stvar. Koliko li je samo ljudi bilo primjerima na koje se ugledalo, koji su imali visok cilj, da bi nakon izvjesnog vremena opao, a zatim se, zahvaljujući Allahu, ponovo vrati i popravi. Sjeti se riječi Poslanika, ﷺ.: ***“Za svako djelo treba aktivnost, a uz svaku aktivnost dođu slabost i lijenost. Ako onaj koji djeluje bude istrajan i bude težio ispravnosti, nadajte se njegovom uspjehu, a ako se na njega prstima bude*** *upiralo (tako što bude pretjerivao u činjenju određenog djela, kako bi postao poznat po ibadetu i zuhdu)* ***ne uzimajte ga u obzir*** *(tj. ne računajte da je dobar jer se pretvara)****.***” (Tirmizi, 2453; El-Albani kaže da je hasen – dobar; *Sahihut-Tirmizi*,1995; Komentar *Tuhfetu-Ahvezi*.)


Razmisli o ovom hadisu i poveži ga sa svojom situacijom i situacijama mnogo drugih ljudi. Vidjet ćeš da su njihova stanja gotovo ista. U ovom hadisu se jasno očituje da čovjek prolazi kroz etapu imanskog elana i žara, velike volje i nakane, a onda najedanput oslabi te njegov elan i želja počnu opadati, interes splasne. Kad dođe u ovu etapu mora u potpunosti nastojati obavljati propise islama i izbjegavati harame. Ako to bude činio – nadati se njegovom spasu i kontinuitetu, a ako bude činio grijehe i ostavljao dužnosti – onda je propao i postao gubitnik.


Trebaš se što više posvetiti Allahu, tražiti oprosta od Njega i moliti Ga za čvrstinu sve do smrti. Također, savjetujemo ti da se udaljiš od harama. Neka ti Allah oprosti tvoje grijehe i olakša ti stanje!


Do skorog viđenja,  es-selamu alejkum.


Muhammed ***[Salih el-Munedždžid](https://pitajucene.com/search/Muned%C5%BEd%C5%BEid/answers/ "Pretraži odgovore od šejh Muhammed b. Salih el-Munedždžid")***


